Všetko sa to začalo, keď som mala 8 rokov. Už ako malú ma zaujímali rôzne bojové umenia. Kreslila som si postavičky, pozerala filmy. Mali sme rodinnú známu, ktorá sa venovala práve karate. Tým, že som bola malá, nerozlišovala som jednotlivé bojové umenia, jednoducho som neváhala a šla som vyskúšať karate.
V Spišskej Novej Vsi sa nachádzal Karate Klub Iglow, prihlásila som sa doň. Zo začiatku som nemala žiadne športové úspechy. Čo súťaž, to prehra. Všetci mi hovorili, to nevadí, pracuj na sebe a neskôr sa dostavia aj výsledky. Až neskôr sa mi začalo dariť. Aj keď nie na každej súťaži, ale bolo to stále lepšie.
Až napokon, rok 2017 sa stal mojim rokom! Súťaže som vyhrávala už skoro všetky. Koncom roka som sa zúčastnila Majstrovstviev sveta, kde som sa umiestnila na skvelom 3. mieste. Je to môj doteraz najväčší úspech, za ktorý však vďačím mnohým ľuďom.